Presidenti Obama, thirrje për demokraci në mbarë botën
Mendime të ekspertëve mbi pikëpmjet e presidentit në politikën e jashtme
Presidenti Obama e bëri të qartë në fjalimin e tij mbi gjendjen e vendit se administrata e tij planifikon të nxisë demokracinë në mbarë botën gjatë dy vjetëve të ardhshëm. Presidenti Obama shprehu mbështetje për popullin e Tunizisë, që po lufton për demokraci pas rrëzimit nga pushteti të një udhëheqësi autokratik. Ai përmendi edhe referendumin, që u mbajt kohëve të fundit në Sudanin jugor. Robert Kagan pranë Institutit “Brookings” parashikon që Shtetet e Bashkuara të përqendrohen më shumë te nxitja e demokracisë gjatë dy vjetëve të ardhshëm. Zoti Kagan pret gjithashtu që marrëdhëniet e Shteteve të Bashkuara me Kinën të jenë çështje kyçe. Ai thotë se nuk është në interest të Amerikës të shohë Kinën të shndërrohet në fuqinë mbizotëruese në Azinë Lindore, ndërsa aleatët amerikanë i nënshtrohen sferës së ndikimit kinez. Por eksperti i çështjeve kineze në Institutin Brookings, Kenneth Liberthal, thotë se sfida kryesore për Presidentin Obama në politikën e jashtme më 2011 mund të jetë kalimi i pushtetit në Korenë e Veriut. Eksperti nga Instituti Brookings thotë se Presidenti Obama akoma përballet me një sfidë të rëndë në Afganistan dhe Pakistan. Në Afganistan, thotë analisti Stephen Cohen, po bëhet gjithnjë e më e qartë se gjendja nuk mund të përmirësohet pa përfshirjen e talebanëve. Dhe në Pakistan, thotë zoti Cohen, përveç terrorizmit, ka edhe tri çështje kritike që ndikojnë te interesat jetike të Shteteve të Bashkuara. Ekspertët e Institutit Brookings thotë se krahas përpjekjeve për të sjellë paqe në Lindjen e Mesme dhe për të bindur Iranin dhe Korenë e Veriut të heqin dorë nga programet bërthamore, Presidentit Obama do t’i duhet të ruajë fitoren e brishtë në Irak.